Document ID: 32002R0256

Komission asetus (EY) N:o 256/2002,
annettu 12 päivänä helmikuuta 2002,
eräiden uusien rehun lisäaineiden väliaikaisesta hyväksymisestä, erään rehun lisäaineen väliaikaisen hyväksymisen jatkamisesta sekä erään rehun lisäaineen pysyvästä hyväksymisestä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY(1), sellaisena kuin se on viimeksi muutettuna komission asetuksella (EY) N:o 2205/2001(2), ja erityisesti sen 3, 9 d ja 9 e artiklan,
sekä katsoo seuraavaa:
(1) Direktiivissä 70/524/ETY säädetään, että uusia lisäaineita voidaan hyväksyä direktiivin 4 artiklan mukaisesti tehdyn hakemuksen tarkistuksen jälkeen.
(2) Direktiivin 70/524/ETY 9 e artiklan 1 kohdassa säädetään, että uusi lisäaine voidaan hyväksyä väliaikaisesti, jos kyseisen direktiivin 3 a artiklan b-e alakohdan edellytykset täyttyvät ja jos käytössä olevien tutkimustulosten perusteella on kohtuullista olettaa, että lisäaineella rehussa käytettynä on jokin 2 artiklan a alakohdassa tarkoitetuista vaikutuksista. Väliaikainen hyväksyntä voidaan antaa enintään neljäksi vuodeksi direktiivin liitteessä C olevassa II osassa tarkoitettujen lisäaineiden osalta.
(3) Esitettyjen hakemusasiakirjojen arvioinnin perusteella voidaan todeta, että liitteessä I kuvatut paakkuuntumisenestoaineet natriumferrosyanidi ja kaliumferrosyanidi täyttävät edellä mainitut edellytykset. Eläinten ravitsemusta käsittelevä tiedekomitea antoi 3 päivänä joulukuuta 2001 myönteisen lausunnon näiden paakkuuntumisenestoaineiden turvallisuudesta. Kyseiset aineet olisi näin ollen hyväksyttävä väliaikaisesti neljäksi vuodeksi.
(4) Bacillus cereus var. toyoi -mikro-organismivalmisteen (NCIMB 40 112, Toyocerin®) käyttöä eläinryhmissä broilerit, munivat kanat, vasikat, lihanaudat, siitoskaniinit ja broilerikaniinit koskeva hyväksyntä uudistettiin komission asetuksella (EY) N:o 937/2001(3). Hyväksyntää jatkettiin 1 päivään maaliskuuta 2002 asti, jotta saadaan riittävästi aikaa arvioida uudelleen kannan turvallisuutta tetrasykliiniresistenssin kannalta, kuten eläinten ravitsemusta käsittelevä tiedekomitea on pyytänyt, niiden uusien tietojen valossa, jotka on saatu aineen ensimmäisen väliaikaisen hyväksymisen jälkeen.
(5) Tarvittavat tiedot saapuivat komissioon 17 päivänä syyskuuta 2001. Eläinten ravitsemusta käsittelevä tiedekomitea totesi niiden perusteella 5 päivänä joulukuuta 2001 tuotteesta Toyocerin® antamassaan raportissa, että tuotetta voidaan pitää turvallisena toksiinituotannon ja mikrobilääkeresistenssin kannalta.
(6) Koska komissio on uusien tietojen perusteella vakuuttunut, että direktiivin 70/524/ETY 3 a artiklan b-e alakohdan edellytykset täyttyvät, Bacillus cereus var. toyoi (NCIMB 40 112) -valmisteen käytölle eläinryhmissä broilerit, munivat kanat, vasikat, lihanaudat, siitoskaniinit ja broilerikaniinit olisi myönnettävä väliaikainen hyväksyntä viiden vuoden enimmäisajan loppuun. Ottaen huomioon, ettei väliaikainen hyväksyntä ollut voimassa 21 päivän helmikuuta 2001 ja 31 päivän toukokuuta 2001 välisenä aikana, väliaikaisen hyväksynnän päättymispäivä on 7 päivä lokakuuta 2004.
(7) Bacillus cereus var. toyoi -mikro-organismivalmisteen (NCIMB 40 112) käyttöä eläinryhmissä porsaat, siat ja emakot koskevan hyväksynnän voimassaolo päättyi jo 21 päivänä huhtikuuta 1999 viiden vuoden enimmäisajan umpeuduttua.
(8) Eläinten ravitsemusta käsittelevä tiedekomitea vahvisti 5 päivänä joulukuuta 2001 tuotteesta Toyocerin® antamassaan raportissa, että tuote käytettynä eläinryhmissä porsaat, lihasiat ja emakot täyttää direktiivin 70/524/ETY 3 a artiklan b-e alakohdan edellytykset. Tiedekomitean raportissa annettiin myönteinen lausunto tuotteen Toyocerin® tehokkuudesta eläinryhmissä kahta kuukautta nuoremmat porsaat sekä emakot.
(9) Koska kaikki direktiivin 70/524/ETY 3 a artiklan edellytykset täyttyvät, olisi annettava pysyvä hyväksyntä Bacillus cereus var. toyoi (NCIMB 40 112) -mikro-organismivalmisteen käytölle eläinryhmissä porsaat ja emakot liitteessä III säädettyjen edellytysten mukaisesti.
(10) Hakemusasiakirjojen arvioinnin perusteella voidaan todeta, että joitakin menettelyitä saatetaan vaatia työntekijöiden suojelemiseksi altistumiselta lisäaineille. Tällaisen suojan pitäisi kuitenkin olla taattu sovellettaessa toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY(4).
(11) Tässä asetuksessa säädetyt toimenpiteet ovat pysyvän rehukomitean lausunnon mukaiset,
ON ANTANUT TÄMÄN ASETUKSEN:
1 artikla
Hyväksytään liitteessä I mainitut sidonta-aineiden, paakkuuntumisenestoaineiden ja sakeuttamisaineiden ryhmään kuuluvat valmisteet rehun lisäaineiksi liitteessä säädetyin edellytyksin.
2 artikla
Jatketaan liitteessä II mainitun mikro-organismien ryhmään kuuluvan valmisteen hyväksyntää liitteessä säädetyin edellytyksin.
3 artikla
Hyväksytään liitteessä III mainittu mikro-organismien ryhmään kuuluva valmiste ilman aikarajoitusta rehun lisäaineeksi liitteessä säädetyin edellytyksin.
4 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä helmikuuta 2002.

Labels: 3
16
17
6